ขอ4เดือนสรุปที่มักกะสัน
หลังจากที่เรียกเสียงฮือฮาด้วยการจัดงานเพื่อดึงภาคเอกชนให้ร่วมลงทุนในพื้นที่ระหว่าง สถานีมักกะสันและบางซื่อ ซึ่งจะเป็นอีกหนึ่งเมกะโปกเจกต์สร้างรายได้มหาศาล ล่าสุด รัฐบาลสั่งเดินหน้าแผนเต็มที่แล้ว
11 ส.ค. 2558

หลังจากที่เรียกเสียงฮือฮาด้วยการจัดงานเพื่อดึงภาคเอกชนให้ร่วมลงทุนในพื้นที่ระหว่าง สถานีมักกะสันและบางซื่อ ซึ่งจะเป็นอีกหนึ่งเมกะโปกเจกต์สร้างรายได้มหาศาล ล่าสุด รัฐบาลสั่งเดินหน้าแผนเต็มที่แล้ว
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมได้ขอเงินกองทุนศึกษาความเป็นไปได้การร่วมทุนภาครัฐและเอกชน จากคณะกรรมการนโยบายรัฐวิสาหกิจ (สคร.) เพื่อจ้างเอกชนมาศึกษาความเป็นไปได้ของโครงการลงทุน รวมถึงประเด็นด้านสิ่งแวดล้อมในพื้นที่รถไฟมักกะสันแล้ว ซึ่งจะดำเนินการเสร็จภายใน 4 เดือน
นอกจากนี้ ยังได้แจ้งกับทาง รฟท.ให้เร่งส่งมอบพื้นที่ให้กับกรมธนารักษ์ไวขึ้น จากเดิมส่วนแรก 140 ไร่ จะโอนได้ภายใน 2 ปี ก็ให้โอนภายใน 1 ปีครึ่ง และส่วนที่สอง 170 ไร่ จากเดิมจะโอนภายใน 5 ปี ก็ให้โอนภายใน 2-3 ปี เพื่อนำพื้นที่มาให้เอกชนเช่าลงทุนได้ไวขึ้น
อย่างไรก็ตาม ประเด็นระยะเวลาการเช่าที่ดินนั้น อาจไม่ได้นานอย่างที่ภาคเอกชนคาดหวัง เนื่องจากขณะนี้กระทรวงการคลังกำลังอยู่ระหว่างการแก้ไขสัญญาที่เกี่ยวกับการเช่าที่ราชพัสดุ กรณีของภาครัฐเช่ากันเองให้ได้นาน 99 ปี และกรณีรัฐให้เอกชนเช่าที่ของรัฐก็จะให้ได้ 50 ปี จากเดิมได้ 30 ปี ขณะที่เสียงเรียกร้องจากภาคเอกชนก่อนหน้านี้ ต้องการสัญญาเช่านานถึง 99 ปี